Produkto specifikacijos reikšmingo pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2019/C 361/10)

Šiuo paskelbimu suteikiama teisė per tris mėnesius nuo šio paskelbimo dienos pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„BERGAMOTE(S) DE NANCY“

ES Nr. PGI-FR-0195-AM01–2017 10 30

SKVN () SGN (X)

1. Pareiškėjų grupė ir teisėtas interesas

Pavadinimas: Association des Fabricants de Bergamote de Nancy IGP Adresas: co AIAL - 2, avenue de la forêt de Haye - ENSAIA – UDL/BP 172 54 505 VANDOEUVRE-LES-NANCY Cedex FRANCE

El. p. Bergamote-de-nancy@iaa-lorraine.fr

Sudėtis: grupę sudaro „Bergamote(s) de Nancy“ gamintojai. Todėl grupė turi teisę siūlyti specifikacijos pakeitimus.

2. Valstybė narė arba trečioji šalis

Prancūzija

3. Keičiama (-os) produkto specifikacijos dalis (-ys)

☒ Produkto pavadinimas

☒ Produkto aprašymas

☒ Geografinė vietovė

☒ Kilmės įrodymas

☒ Gamybos būdas

☒ Ryšys su geografine vietove

☒ Ženklinimas

☒ Kita: įterpiama išsami informacija apie saldainių pakavimą, atnaujinami kontaktiniai duomenys, kontrolės institucijos, nacionaliniai reikalavimai.

4. Pakeitimo (-ų) pobūdis

☐ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

☒ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimas (-ai)

5.1. Dalis „Produkto pavadinimas“

Pavadinimas „Bergamote(s) de Nancy“ pakeičiamas į „Bergamote de Nancy“/„Bergamotes de Nancy“, nes naudojami abu pavadinimai – arba atskiram saldainiui, arba didmeninėje pakuotėje ar vartotojams skirtuose prekiniuose vienetuose supakuotiems saldainiams įvardyti.

5.2. Dalis „Produkto aprašymas“

Į naudojamų sudedamųjų dalių sąrašą įtraukiamas gliukozės sirupas, nes aprašant produktą jis nebuvo įtrauktas, nors specifikacijos dalyje, kurioje aprašomas gamybos būdas, minimas.

Terminas „natūralus bergamočių aliejus“ pakeičiamas terminu „bergamočių aliejus“, siekiant atitikti galiojančių teisės aktų dėl kvapiųjų medžiagų (Reglamentas (ES) Nr. 1334/2008) pakeitimus.

Sakinys

„Bergamote(s) de Nancy“ yra iš virtos cukraus masės pagaminti saldainiai <...>“

pakeičiamas sakiniu

„Bergamote de Nancy“/„Bergamotes de Nancy“ yra tik iš cukraus pagaminti saldainiai <…>“

Žodis „virtos“būdo rezultatas, o ne saldainio sudėtis.

Įterpiamas sakinys apie masę, t. y. neatvėsintus saldainius: „Natūrali spalva išgaunama verdant ant atviros liepsnos“. Ši į gamybos būdo aprašymą jau įtraukta nuostata tiesiog primenama, nes ja aprašoma pagrindinė saldainių savybė.

Iš tiesų naudojant šį virimo būdą masė natūraliai įgyja gintarinę spalvą ir nereikia dažiklių.

Įterpiama, kad „Bergamote de Nancy“/„Bergamotes de Nancy“ yra kieti saldainiai. Kietumas nėra nauja savybė, ji būdinga saldainiams ir išgaunama verdant cukrų. Įterpiant šį būdvardį siekiama patikslinti produkto aprašymą.

Žodžiai „Jis vartojamas toks, koks yra“ išbraukiami, nes nėra produkto aprašomasis elementas.

Sakinys „Be išvardytų sudedamųjų dalių, „Bergamote de Nancy“ saldainių sudėtyje nėra jokių kitų cheminių medžiagų ar dažiklių.“ išbraukiamas. Paliekama tik konkrečių su gaminiu susijusių taisyklių redakcija.

Sakinys „Tai yra unikalūs tradiciniai Prancūzijos konditerijos gaminiai, kurių skonį nulemia natūralus bergamočių aliejus.“ išbraukiamas. Ši nuostata nenaudinga, nes su bergamočių aliejumi gali būti gaminami ir kiti saldainiai.

— Individuali saldainių pakuotė

Į dalį „Produkto aprašymas“ įterpiamas sakinys „Kiekvienas „Bergamote de Nancy“/„Bergamotes de Nancy“ saldainis suvyniojamas atskirai“.

Saldainiai gali lengvai sulipti, tampa neskaidrūs, pieno baltumo spalvos, pasikeičia jų konsistencija (jie suminkštėja ir limpa prie dantų). Konditeriai kiekvieną saldainį suvynioja atskirai, kad jie būtų apsaugoti nuo oro ir laikytųsi geriau ir ilgiau. Saldainius kaip įmanoma greičiau suvyniojus atskirai ir atliekant kuo mažiau veiksmų, galima išsaugoti savitas „Bergamote de Nancy“/„Bergamotes de Nancy“ savybes, pirmiausia jų skaidrumą ir kietumą.

5.3. Dalis „Geografinė vietovė“

Išbraukiama nuoroda į Lotaringijos regioną, nes, keičiantis Prancūzijos administraciniams regionams, pasikeitė jo teritorija ir pavadinimas. Paliekamas tik departamentų sąrašas. Geografinės vietovės ribos nekeičiamos.

— Pakavimas į atskiras pakuotes geografinėje vietovėje

Įterpiamas sakinys „Saldainiai gaminami ir atskirai supakuojami nustatytoje geografinėje vietovėje“. Tai daroma siekiant aiškiai aprašyti geografinėje vietovėje vykdomus gamybos etapus. Kiekvienas saldainis atskirai suvyniojamas iškart, kai tik supjaustoma masė, nes saldainiai labai jautrūs oro drėgmei ir su jais atliekamiems veiksmams. Taip saldainius galima kuo greičiau apsaugoti, kad jie laikytųsi geriau ir ilgiau.

5.4. Dalis „Kilmės įrodymas“

Atsekamumo užtikrinimo elementai pateikiami lentelėje. Joje nurodomi šie etapai: „Žaliavų priėmimas ir laikymas“, „Atskirų pakuočių gamyba“ ir „Pakavimas, laikymas ir pardavimas“. Pridedami pagalbiniai atsekamumo dokumentai: „techninė byla“, „tyrimų rezultatai“ ir pan. Šiais pakeitimais siekiama veiksmingiau įgyvendinti produktų atsekamumą, jais įtvirtinama esama praktika, kuri nebuvo pakankamai tiksliai aprašyta specifikacijoje.

5.5. Dalis „Gamybos būdas“

Pastraipa „Bergamote de Nancy“ saldainių gamybos patalpos ir įranga turi atitikti galiojančiuose teisės aktuose nurodytus higienos reikalavimus (1991 m. balandžio 26 d. dekretas Nr. 91–409).“ išbraukiama, nes joje daroma nuoroda į bendrojo pobūdžio normas.

Siekiant paaiškinti įvairius gamybos būdo etapus, nustatytas produkto gyvavimo ciklas. Įterpus šią schemą gamybos būdas nepasikeičia, jis tiesiog atvaizduojamas lentelėje.

Naudojamos sudedamosios dalys

Žodžiai „gliukozės sirupas R43 arba R45“ pakeičiami žodžiais „gliukozės sirupas, kurio dekstrozės ekvivalentas (DE) yra 35–41“, nes terminai R43 ir R45 yra tiekėjo komercinės to paties dekstrozės ekvivalento nuorodos. Nuoroda į tikslią apibrėžtį neturi poveikio produktui.

Žodžiai „natūralus bergamočių aliejus, atitinkantis Tarybos direktyvą 88/388/EEB ir standartą NF T75 2015 (5 priedą)“ pakeičiami žodžiais „galiojančius ES teisės aktus atitinkantis bergamočių aliejus“. Tokia formuluotė apima bendruosius standartus, kurie savo ruožtu gali keistis. Ji nekeičia naudojamos sudedamosios dalies.

Kaip žaliava įtraukiamas vanduo; jis naudojamas ruošiant masę ir virdamas išgaruoja. Šia papildoma nuostata įtraukiama sudedamoji dalis, kuri nebuvo įtraukta į specifikaciją. Vanduo išgaruoja, tačiau yra būtinas produkto gamybai. Įterpiami žodžiai „galimai ankstesnės „Bergamote de Nancy“/„Bergamotes de Nancy“ saldainių gamybos likučiai, iki 15 % gaminamos masės“.

Šiuo papildymu suteikiama galimybė naudoti ankstesnės gamybos likučius, kurie po saldainių supjaustymo operacijos negalėjo būti žymimi SGN, tai yra išbrokuotus sutrupėjusius ar netinkamos formos saldainius. Šie likučiai dedami ruošiant masę. Kad tokia praktika nepaveiktų pagaminto produkto savybių, naudojamų likučių kiekis ribojamas iki 15 %. Ši įterpta nuostata neturi įtakos masės sudėčiai, nes pridedamas produktas (atvėsusi masė) yra tos pačios sudėties. Ši praktika atspindi sektoriaus veiklos vykdytojų praktiką. Taigi, pridėta nuostata susistemina įprastą praktiką.

Gamybos procesas

Įterpiama ši pastraipa:

„a) Masės paruošimas. Šiame gamybos etape cukrus ir galimai naudojami ankstesnės gamybos likučiai ištirpinami vandenyje. Tuomet, pridėjus gliukozės sirupo, pagaminamas galutinis mišinys (masė). Sumaišyti produktai užvirinami ir nugriebus putas masė nuskaidrinama.“

Šios pastraipos tikslas – tiksliau aprašyti masės paruošimo etapą, kuris galiojančioje specifikacijoje aprašytas neišsamiai. Ja įtvirtinama įprasta gamintojų praktika ir, geriau ją aprašant, užtikrinama produkto kokybė.

Saldainių gamyba

Nuostata

„Cukrus verdamas ant „atviros ugnies“ ir, išvirus „iki trapumo“ (temperatūra artima 150 °C), į jį įpilamas bergamočių aliejaus ne mažiau kaip 2 g vienam masės kilogramui santykiu“

pakeičiama taip:

„Masė verdama ant atviros ugnies ir, išvirus „iki trapumo“, t. y. pasiekus 152 °C (± 5 °C) temperatūrą, nuėmus nuo ugnies vienu kartu įpilama bergamočių aliejaus 2 g (± 10 %) vienam kilogramui masės santykiu. Bergamočių aliejų reikia įmaišyti pakankamai greitai, kad pernelyg daug jo neišgaruotų į aplinką. Aliejus pilamas nuosaikiai maišant, kad cukrus nesikristalizuotų per greitai.“

Šio pakeitimo tikslas – tinkamai ir tiksliai aprašyti saldainių gamybos etapą. Galiojančioje specifikacijoje nurodyta, kad cukrus yra išvirtas. Iš tiesų išverdama masė, sudaryta iš cukraus. Be to, pakeičiant išvirimo „iki trapumo“ temperatūros intervalą (152 °C (+/– 5 °C) siekiama palengvinti kontrolę. Galiausiai aprašomas bergamočių aliejaus įpylimas (vienu kartu, nuėmus nuo ugnies) ir aiškiau nurodomas bergamočių aliejaus kiekis vienam išvirtos masės kilogramui (2 gramai (± 10 %)). Svarbu tiksliai nurodyti kiekius, kad būtų pasiektas norimas skonis. Jei kiekis nepakankamas, saldainių skonis bus nepakankamai savitas. Jei kiekis per didelis, saldainių skonis bus pernelyg stiprus ir nemalonus. Šie pakeitimai nepakeičia produkto ypatumų ar priežastinio ryšio su geografine vietove.

Tekstas

„Išpilta masė atvėsinama ant šaldomo stalo ar marmuro plokštės, o vėliau supjaustoma rankomis (voleliu, formelėmis) arba pjaustymo mašinėle“

pakeičiamas tekstu

„Masė atvėsinama ant prieš tai aliejumi ar maistiniais riebalais ištepto stalo ar marmuro plokštės. Tuomet ji supjaustoma rankiniu būdu, naudojant formeles, arba mechaniniu būdu.“

Taip papildoma informacija apie saldainių atvėsinimą ir formavimą, siekiant geriau aprašyti konditerių naudojamą praktiką. Iš tiesų veiklos vykdytojai neturi šaldomų stalų, kurie palaikytų pastovią žemą temperatūrą. Jie naudoja iš įvairių medžiagų pagamintus stalus ar marmuro plokštes, kurios dėl temperatūros skirtumo atvėsina ant jų išlietą masę.

— Individuali saldainių pakuotė

Į specifikacijos dalį „Gamybos būdas“ įterpiamas sakinys „Produktas supakuotas į atskirą permatomą pakuotę, kuri apsaugo jį nuo drėgmės ir neleidžia saldainiams sulipti“. Tai daroma tam, kad gamybos būdas sutaptų su gaminio aprašymu ir geografinės vietovės, kurioje turi būti vykdomas šis gamybos etapas, apibūdinimu. Individuali pakuotė atitinka įprastą gamintojų praktiką.

Saldainių vyniojimas į atskiras pakuotes geografinėje vietovėje yra susijęs su būtinybe pagamintus saldainius iš karto supakuoti, kad produkcija nebūtų sugadinta, pavyzdžiui, saldainiai nesuliptų ir dėl to nebeatitiktų produkto aprašymo (saldainio formos), be to, dėl pernelyg ilgo sąlyčio su oru nuo pagaminimo iki supakavimo taip pat gali pasikeisti produkto išvaizda, saldainiai gali tapti neskaidrūs, pieno baltumo spalvos. Dėl to pasikeičia produkto konsistencija (saldainiai suminkštėja ir limpa prie dantų). Konditeriai kiekvieną saldainį suvynioja atskirai, kad jie būtų apsaugoti nuo oro ir laikytųsi geriau ir ilgiau. Saldainius kaip įmanoma greičiau suvyniojus atskirai ir atliekant kuo mažiau veiksmų, galima išsaugoti savitas „Bergamote de Nancy“/„Bergamotes de Nancy“ savybes, pirmiausia jų skaidrumą ir kietumą.

5.6. Dalis „Ryšys su geografine vietove“

Apibendrinamas ir pertvarkomas visas skyrius „Ryšys su geografine vietove“, kad geriau atskleistų geografinės vietovės ypatumus, produkto ypatumus ir priežastinį jų ryšį. Taip pakeičiama forma, tačiau produkto ir teritorijos ryšys išlieka nepakitęs.

Atsižvelgiant į šią naują formuluotę, pritaikoma bendrojo dokumento dalis „Ryšys su geografine vietove“, laikantis Įgyvendinimo reglamento (ES) Nr. 668/2014 6 straipsnyje nustatyto reikalavimo dėl bendrojo dokumento ilgio (ne daugiau kaip 2 500 žodžių).

Be to, pašalinami priedai, nes jų turinys įtrauktas į specifikaciją (geografinės vietovės žemėlapis) arba nėra privalomas (bergamočių aliejaus specifikacijų suvestinė pagal standartą AFNOR NF T 75–215). Tai yra formos pakeitimai, neturintys įtakos galiojančioms nuostatoms.

5.7. Dalis „Ženklinimas“

Žodžiai „Produkto pavadinimas: „Bergamote de Nancy““ pakeičiami žodžiais Produkto pavadinimas: „Bergamote de Nancy“ arba „Bergamotes de Nancy“, nes naudojami abu pavadinimai. Paprastai pavadinimas „Bergamote de Nancy“ nurodomas ant individualios saldainio pakuotės, o „Bergamotes de Nancy“ – ant bendros pakuotės (maišelių, dėžučių ir pan.).

Žodžiai „terminas „natūralus bergamočių aliejus“ pakeičiami žodžiais „sudedamųjų dalių sąraše šalia termino „bergamočių aliejus“ papildoma, kad „bergamočių aliejus yra natūralus produktas“ arba „bergamočių aliejus yra natūralus“, kaip jau nurodyta šio dokumento 5.2 punkto antroje pastraipoje. Įtraukus visa tai į specifikaciją galima išvengti nukrypimų, dėl kurių nuostatos gali tapti nesuderinamos su galiojančiomis teisės normomis.

Nuostata „galiojimo pabaigos data (ne daugiau kaip keturi mėnesiai nuo pagaminimo datos), nurodanti gamybos partiją žodžiais: „geriausia iki...“ pakeičiama šia nuostata: „minimalus tinkamumo vartoti terminas – ne ilgesnis kaip 8 mėnesiai nuo pagaminimo datos“.

Šiuo pakeitimu minimalus tinkamumo vartoti terminas pailginamas nuo 4 iki 8 mėnesių, nes padaugėjo produkto pardavimo kanalų ir išsiplėtė jo platinimo teritorija. Tokiomis aplinkybėmis keturių mėnesių laikotarpis yra labai trumpas. Pratęsus minimalaus tinkamumo vartoti terminą iki 8 mėnesių, produkto ypatumai nepakinta. Buvo atlikti produkto senėjimo bandymai, taip pat juslinių savybių tyrimai ir nustatyta, kad 8 mėnesių terminas nedaro įtakos saldainių savybėms ir ypatumams. Be to, individualios pakuotės padeda išlaikyti saldainius.

5.8. Dalis „Kita“

— Didmeninės pakuotės arba vartotojams skirti prekiniai vienetai

Prie specifikacijos pridedamas tekstas „Jie parduodami: didmeninėmis pakuotėmis (daugiau nei 1 kg) arba vartotojams skirtais prekiniais vienetais metalinėse arba kartono dėžutėse, taip pat skaidrios medžiagos maišeliuose, išskyrus polietileninius maišelius“, kuriame nurodomos produkto pateikimo formos. Tokios pateikimo formos atitinka tradiciškai gamintojų naudotas pateikimo formas. Naudoti polietileninius maišelius draudžiama, nes dėl jų sudėties greičiau pakinta saldainių savybės, konkrečiai – jų spalva ir skaidrumas.

— Kontaktinių duomenų atnaujinimas

Įtraukiami valstybės narės kompetentingos institucijos kontaktiniai duomenys, o pareiškėjų grupės kontaktiniai duomenys atnaujinami, nes jie yra pasikeitę.

— Kontrolės institucijos

Kontrolės institucijos duomenys pakeičiami už kontrolę atsakingos įstaigos duomenimis. Šiuo pakeitimu siekiama, kad pasikeitus kontrolės įstaigai nereikėtų keisti produkto specifikacijos.

— Nacionaliniai reikalavimai

Remiantis galiojančiomis nacionalinėmis taisyklėmis, įterpiami pagrindiniai tikrinimo pagal nacionalinius reikalavimus punktai.

BENDRASIS DOKUMENTAS

„BERGAMOTE DE NANCY“/„BERGAMOTES DE NANCY“

ES Nr. PGI-FR-0195-AM01–2017 10 30

SKVN () SGN (X)

1. Pavadinimas (-ai)

„Bergamote de Nancy“/„Bergamotes de Nancy“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

2.3 klasė. Duona, pyragaičiai, pyragai, konditerijos gaminiai, sausainiai ir kiti kepiniai

3.2. Produkto, kurio pavadinimas nurodytas 1 punkte, aprašymas

„Bergamote de Nancy“/„Bergamotes de Nancy“ yra tik iš cukraus, gliukozės sirupo ir bergamočių aliejaus pagaminti saldainiai. Natūrali spalva gaunama verdant ant atviros ugnies.

„Bergamote de Nancy“/„Bergamotes de Nancy“ yra skaidrus, kietas, gintaro spalvos, kvadratinės formos konditerijos gaminys – 2–5 gramus sveriantys saldainiai.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Naudojamos tik šios žaliavos:

— EEB Nr. 1 arba EEB Nr. 2 tipo cukrus,

— gliukozės sirupas, kurio dekstrozės ekvivalentas (DE) yra 35–41,

— bergamočių aliejus,

— vanduo.

3.4. Specialūs gamybos veiksmai, atliktini nustatytoje geografinėje vietovėje

Geografinėje vietovėje vykdomi gamybos etapai nuo masės paruošimo iki saldainių suformavimo.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Produktas supakuotas į atskirą permatomą pakuotę, kuri apsaugo jį nuo drėgmės ir neleidžia saldainiams sulipti, dėl ko pasikeistų jų išvaizda.

Kiekvienas saldainis atskirai suvyniojamas iškart, kai tik supjaustoma masė, nes saldainiai labai jautrūs oro drėgmei. Saldainiai gali lengvai sulipti, tampa neskaidrūs, pieno baltumo spalvos, pasikeičia jų konsistencija (jie suminkštėja ir limpa prie dantų). Konditeriai kiekvieną saldainį suvynioja atskirai, kad jie būtų kuo greičiau apsaugoti nuo oro ir laikytųsi geriau ir ilgiau. Atskirai supakavus saldainius geografinėje vietovėje, galima išsaugoti savitas „Bergamotes de Nancy“ saldainių savybes, pirmiausia jų skaidrumą ir kietumą.

Kiekvienas „Bergamote de Nancy“/„Bergamotes de Nancy“ saldainis suvyniojamas atskirai, parduodami saldainiai gali būti pateikti:

— didmeninėje daugiau kaip 1 kg pakuotėje,

— vartotojams skirtais prekiniais vienetais metalinėse arba kartono dėžutėse, taip pat skaidrios medžiagos maišeliuose, išskyrus polietileninius maišelius.

3.6. Specialios produkto registruotu pavadinimu ženklinimo taisyklės

Ant kiekvienos pakuotės turi būti pateikta ši informacija:

— pavadinimas „Bergamote de Nancy“ arba „Bergamotes de Nancy“,

— sudedamųjų dalių sąraše – nuoroda „Bergamočių aliejus“ su papildoma nuoroda „Bergamočių aliejus yra natūralus produktas“ arba „Bergamočių aliejus yra natūralus“,

— gamintojo kontaktiniai duomenys,

— minimalus tinkamumo vartoti terminas, ne ilgesnis kaip 8 mėnesiai nuo pagaminimo datos.

4. Glaustas geografinės vietovės apibūdinimas

Geografinę vietovę sudaro šie departamentai:

— Mertas ir Mozelis,

— Mezas,

— Mozelis,

— Vogėzai.

5. Ryšys su geografine vietove

Geografinės vietovės ypatumai

Nansi yra Lotaringijos sostinė ir istoriškai buvo Lotaringijos hercogystės sostinė iki 1766 m., kol hercogystė tapo Prancūzijos Karalystės dalimi. Tuo metu Nansi mieste buvo įsikūręs Lotaringijos dvaras.

Pirmą kartą ledinukas su bergamotėmis paminėtas 1751 m. veikale „Le cannaméliste français“, kurį parašė Lotaringijos ir Baro hercogo Stanislovo Lešcinskio stalininkas Gilliers. Šiame veikale išvardyti visi valgomajame naudojami produktai, rakandai ir technikos, taip pat aprašytas kvapnaus ledinuko su natūraliu bergamočių aliejumi pavidalo konditerijos gaminys. Tuo metu šio kvapnaus ledinuko paskirtis buvo gaivinti burnos kvapą.

Vėliau, 1857 m., konditeris Jeanas Frédéricas Godeh Lillich, sugebėjęs virtame cukruje išsaugoti bergamočių aromatą, suformulavo galutinį „Bergamote de Nancy“/„Bergamotes de Nancy“ gamybos principą.

Lotaringijos konditeriai įgudo gaminti „Bergamote de Nancy“/„Bergamotes de Nancy“ saldainius ir ėmė perduoti tuos įgūdžius vieni kitiems.

Šių saldumynų gamybos būdas yra ypatingas: cukraus ir vandens mišinys verdamas „iki trapumo“, kol pasiekia maždaug 152 °C temperatūrą. Įpylus natūralaus bergamočių aliejaus, mišinys išpilamas ant plokštės ir supjaustomas formelėmis ar pjaustymo mašinėle.

Produkto ypatumai

„Bergamote de Nancy“/„Bergamotes de Nancy“ saldainių savybės:

— skaidrūs ir kieti, kvadratinės formos,

— bergamočių aromato,

— natūralios gintarinės spalvos.

„Bergamote de Nancy“/„Bergamotes de Nancy“ jau nuo seno gerai žinomi ir už Lotaringijos ribų.

Priežastinis ryšys

„Bergamote de Nancy“/„Bergamotes de Nancy“ saldainių ryšys su geografine vietove grindžiamas jų kokybe ir geru vardu.

Ledinukai su bergamotėmis buvo sukurti Nansi įsikūrusiame Lotaringijos dvare ir skirti burnos kvapui gaivinti. Kadangi saldainis kietas ir jį reikia čiulpti, jis valgomas ilgai ir burnoje atsiskleidžia bergamočių aliejaus kvapas. Tapo įprasta naudoti tik natūralų bergamočių aliejų, kuris yra saldainių atpažinimo ženklas: saldainiai vadinami citrusinių vaisių, iš kurių išgaunamas natūralus bergamočių aliejus, ir miesto, kuriame sukurti – Nansi, pavadinimu.

„Bergamote de Nancy“/„Bergamotes de Nancy“ saldainiai sukietėja todėl, kad cukrus verdamas. Geografinės vietovės konditeriai įgudo kaitinti vandens ir cukraus masę ant atviros ugnies, kol ji pasiekia maždaug 150 °C temperatūrą, atitinkančią kaitinimą „iki trapumo“. Cukrus išverdamas ir atvėsęs tampa kietas ir trapus kaip stiklas. Be to, naudojant tokį virimo būdą produktas įgauna natūralią gintarinę spalvą. Kietus saldainius būtų galima pagaminti ir šiuolaikiškais vakuuminio virimo metodais, tačiau tuomet spalvą reikėtų suteikti dažikliais. Taigi savitas ypatybes „Bergamote de Nancy“/„Bergamotes de Nancy“ saldainiai įgyja dėl Nansi konditerių ištobulinto originalaus gamybos būdo.

„Bergamote de Nancy“/„Bergamotes de Nancy“ geras vardas pasklidęs už Lotaringijos ribų ir net visame pasaulyje. 1909 m. Pasaulinėje parodoje šis konditerijos gaminys buvo pristatytas plačiajai visuomenei metalinėse dėžutėse su Nansi miesto Stanislovo aikštės atvaizdu. Šie saldainiai aprašyti veikale „Lotaringija: vietos produktai ir tradiciniai receptai“ (sudarė J. Froc, Hyman, Ph. Hyman ir kt., įžangą parašė Lotaringijos regiono tarybos pirmininkas) iš kolekcijos „Lotaringijos kulinarinio paveldo aprašas“ (1998 m. leidimas, p. 90–91). Jie taip pat aprašyti gastronomijos žodyne (Larousse Gastronomique) (2000 m. leidimas, p. 105).

Tai unikalus tradicinis prancūziškas konditerijos gaminys, kuriam kvapą suteikia natūralus bergamočių aliejus. Jis yra aiškiai susijęs su Nansi miesto ir Lotaringijos praktine patirtimi ir įvaizdžiu.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

https://extranet.inao.gouv.fr/fichier/3-CDCIGPBergamoteNancyQCOMUE042018.pdf

(1) JO L 343 du 14.12.2012, p. 1.